**Sablon Centropa oktatási anyag készítéséhez**

|  |
| --- |
| **Alapadatok** |
| *Projekt / Óraterv / Feladat címe:* ***Mindennapi élet a gettóban*** *-* Projektterv  *Iskola:* Pécsi József Nádor Általános-, Középfokú Iskola és Szakképző Intézmény  *Város:* Pécs  *Tanár(ok) neve:* Bene Adrián, Körömi Attila, Nimmerfroh Klára, Sárfy Mária |
| **Résztvevő diákok** |
| *Diákok száma:* 10-15 fő  *Életkor:* 15-20  *Évfolyam:* 9-12 |
| **Pedagógiai célok** |
| *Milyen problémára, kihívásra reflektál a foglalkozás? Mi az óra központi kérdése?*  A tanítványaink számára a történelmi kérdések sokszor távolinak, megfoghatatlannak tűnnek. Ezért szeretnénk a Holokauszt kapcsán néhány kérdéskört élményszerűen bemutatni számukra, hogy egyfajta „időgép”-módszerrel átélhessék az akkori egyéni, hétköznapi élethelyzeteket.  *Milyen tantervi követelményekhez kapcsolódik az óraterv?*  Történelem (második világháború, Holokauszt), etika (erkölcsi dilemmák), magyar nyelv és irodalom (Szép Ernő, Heltai Jenő), osztályfőnöki (személyes és társas kompetenciák)  *Milyen tudást, ismeretet szereznek a diákok az óra során?*  A zsidóság kultúrájával, történelmével és szokásaival kapcsolatos ismereteket.  *Milyen készségeik, kompetenciáik fejlődnek?*  Empátia, képzelőerő, kreativitás, prezentáció, kommunikáció, kooperáció, digitális kompetenciák. |
| **Alkalmazott segédanyagok és eszközök** |
| *Milyen segédanyagokra, eszközökre lesz szükség az óra során? (pl. Centropa filmek, interjúk, egyéb) Sorold fel őket minél részletesebben, és ahol lehet, használj linkeket is.*  Domonkos István: A pokol polgármestere c. Centropa-film  https://www.centropa.org/hu/centropa-cinema/domonkos-miksa-pokol-polgarmestere  Centropa-fotók a budapesti gettóról, és saját, napjainkban készített fotók a budapesti gettó helyszíneiről  <https://www.centropa.org/hu/photos> |
| **A foglalkozás / projekt / feladat menete lépésről lépésre** |
| *Tervezett tevékenységek, időbeosztás:*   1. óra: habitus, becsület, hősiesség (Domonkos Miksa zsidó katonatiszt példáján) 2. óra: hétköznapi élet a csillagos házakban illetve a gettóban   otthoni projektfeladat: Sok (jó) ember kis helyen is?   1. óra: Házi feladatok prezentálása   Óraterv az 1. órához:  Bevezetés: zsidó attribútumok kivetítése képekben (Dávid-csillag, pécsi zsinagóga, menóra, imaszíj, kőtáblák, tóratekercs, zsidó esküvői sátor).  Ezután fogalmak megbeszélése flashcardok segítségével (a kártyák egyik oldalán a fogalom, a másik oldalán a magyarázat található). Diaszpóra, gettó - csillagos ház, asszimiláció, antiszemitizmus, zsidótörvények, megkülönböztetés, kirekesztés, deportálás, marhavagon, haláltábor. A diákok csoportmunkában fogalmi építményt készítenek; cél a fogalmak (a folyamat) kronológiai sorrendben történő elhelyezése.  A következő feladat: **A jó katona**. Asszociációs játék segítségével mindenki mond egy fogalmat, a tanár a táblára írja, majd a Domonkos Miksáról szóló film megtekintését követően az arról szóló irányított beszélgetéssel zárul a foglalkozás (lehetőség szerint biztassuk a tanulókat a film továbbgondolására).  Óraterv a 2. órához:  **A gettó helyszínei akkor és ma** (fotók gyűjtése a Centropáról és a saját, napjainkban készített fotók megmutatása).  Részletek a gettóéletről Heltai Jenő: Négy fal között c. és Szép Ernő: Emberszag c. művek szemelvényeinek kiosztása. A diákok csoportokban olvassák el a gettóélettel, a csillagos házakkal kapcsolatos szavakat, kifejezéseket. Gondolataikat jegyzetelik, majd a csoportok szóvivői kiemelnek 4-5 számukra fontos elemet a szövegből, a tanár pedig azokat vázlatosan felírja a táblára.  Az óra végén a házi feladat kiadása: **20 fő egy lakásban**. Tervezd meg a napi életet (napirend, lakáshasználat, munkamegosztás megszervezése úgy, hogy csak 10 és 14 óra között hagyhatják el a lakást, nincs élelem, nem kapnak híreket). Legyen alaprajz, fogalmazás, a többi saját megvalósítási mód.  Óraterv a 3. órához:  Házi feladatok prezentálása, megbeszélése.  A projekt végén iskolánkban a József Nádor napokon az egyik program a kóser vágás, kóser étkezés, kóser konyha (ismeretterjesztő előadás, ételkóstolóval) megszervezése elsősorban a szakácssegéd tanulóink számára. A lezárás a Centropa által szervezett kiállítás megtekintése a pécsi zsinagógában, együttműködve két másik pécsi középiskolával. |
| **Végeredmények, produktumok** |
| *Mi az óra eredménye? Elkészül-e valamilyen kézzel fogható produktum?*  esszék, alaprajzok |
| **Dokumentáció** |
| *Dokumentáljátok valamilyen formában az órát (pl. fotók, videók, esszék, stb.)? Ha igen, örömmel vesszük, ha elkülditek nekünk.* |
| **Értékelés** |
| *Hogyan fogod értékelni a diákok munkáját?*  szóbeli értékelés, érdemjegy (projektmunka) |
| **Egyéb** |
| *Van-e bármi, amit hasznos tudnunk erről az óratervről?* |